b'\n_START_ARTICLE_\nAlboradas\n_START_SECTION_\nDescripci\xc3\xb3\n_START_PARAGRAPH_\nPortava el subt\xc3\xadtol Revista literaria, cient\xc3\xadfica y de actualidades. Des del primer n\xc3\xbamero, la cap\xc3\xa7alera era il\xc2\xb7lustrada amb un gravat de Pere Borr\xc3\xa0s i Estruch, en el qual es veu una noia i al fons les muntanyes de Montserrat. A partir del n\xc3\xbamero 9, s\xe2\x80\x99hi veu un altre dibuix, amb el rostre d\xe2\x80\x99una noia envoltada en una sanefa. _NEWLINE_Al principi, la redacci\xc3\xb3 i administraci\xc3\xb3 de la publicaci\xc3\xb3 era al carrer de la Concepci\xc3\xb3, n\xc3\xbam. 30 i a partir del n\xc3\xbamero 6 va ser al passeig de l\xe2\x80\x99Alameda, n\xc3\xbam. 1. S\xe2\x80\x99imprimia als tallers de la viuda de Mariano Abadal. _NEWLINE_El primer n\xc3\xbamero es va publicar el 15 de juliol de 1904 i el darrer, el 12, portava la data de 31 de desembre del mateix any. Tenia quatre fulls (vuit p\xc3\xa0gines), a dues columnes, amb un format de 32 x 22 cm.\n_START_SECTION_\nContinguts\n_START_PARAGRAPH_\nEra una publicaci\xc3\xb3 cultural, que publicava articles literaris i poesies i es proposaven fer \xe2\x80\x9cun peri\xc3\xb3dico ameno, agradable, instructivo, interesante... de pol\xc3\xadtica absolut\xc3\xadsimamente nada... Escribimos para rendir culto a las letras\xe2\x80\x9d._NEWLINE_Informa i comenta fets socials i culturals: concerts, confer\xc3\xa8ncies, visites de personatges, inauguracions, espectacles, etc. En els tres darrers n\xc3\xbameros va publicar en forma de fullet\xc3\xb3 una novel\xc2\xb7la de 12 p\xc3\xa0gines d\xe2\x80\x99\xc3\x81ngel Fern\xc3\xa1ndez del Villar titulada Abnegaci\xc3\xb3n.\n_START_SECTION_\nDirector i redactors\n_START_PARAGRAPH_\nEl director era Antoni Campmaj\xc3\xb3. Els redactors eren: Arturo Servitge i J. Gomis. Tamb\xc3\xa9 hi col\xc2\xb7laboraven: Benet de Santos, Salvador Serra Guimer\xc3\xa0, Llu\xc3\xads Conde Baliu, Joseph Mas, Salvador Carrera i \xc3\x81ngel Fern\xc3\xa1ndez del Villar, entre altres.'